’N STER word gevorm wanneer ’n wolk van hoofsaaklik die gas waterstof vanweë swaartekrag in die ruimte saamtrek en al hoe meer ruimtelike materie om homself bly versamel. Só gaan dit voort totdat sy swaartekrag so geweldig raak dat hy as ’t ware ’n vurige bal word wat op homself inplof en waarin die kernreaksie aan die gang gesit word.
BO: Die Driepunt-newelvlek, etlike ligjare ver, is as ’t ware ’n kraaminrigting waar nuwe sterre gebore word.
Wanneer ’n ster sy lewe as ’n yslik groot gaswolk begin, is hy betreklik koud. Maar die sametrekking van die gas gaan gepaard met ’n aanhoudende verhoging in die temperatuur totdat die binnekant van die embrionale ster ’n hitte van sowat ’n miljoen grade Celsius bereik. Op hierdie punt ontstaan die kernreaksie. Die kerne van die waterstofatome versmelt met die deuterone (kerne van sogenaamde swaarwaterstofatome) om kerne van helium te vorm. Hierdie reaksie stel groot hoeveelhede kernenergie vry, en deur nog prosesse word swaarder elemente mettertyd gevorm.
• Party sterre staan bekend as rooi reuse. ’n Rooi reus is ’n kolossale ster met ’n lae of middelgroot massa in ’n latere stadium van sy ontwikkeling. Kernfusie vind plaas in ’n dop buitekant die ster se kern, maar nie in die kern self nie. Die materie in die kern is geweldig saamgepers, met die gevolg dat die buite-atmosfeer uitgeswel en yl is. Die ster het ’n enorme deursnee en die oppervlak-temperatuur is laag—iets van omtrent 4700 grade C tot selfs laer.
• Sterre wat oorspronklik massas gehad het wat minder as agt keer dié van ons eie Son was, beëindig hul lewens deur sogenaamde planetêre newelvlekke in die ruimte uit te werp. Wat van so ’n ster oorbly, is ’n sogenaamde wit dwerg.
REGS: ’n Sogenaamde swart gat is die volslae uiteinde van ’n groot ster wat so verdig het dat niks, nie eens lig, daarvandaan kan ontsnap nie. En die “gat” sal alles in sy onmiddellike nabyheid opslurp. Hier is ’n kunstenaar se siening van wat met ’n ander ster kan gebeur wat dit te naby aan ’n swart gat waag.